মামার কথায় সাদিত দমে যায় না। ও জোর গলায় বলতে থাকে- আহা! মামা! শোনোই না। আমি তো রোবোম্যানের কথায় প্রায় সম্মোহিত হয়ে পড়েছি। অমনি আরেকজন এসে তাকে ইশারায় বিদায় জানিয়ে বললেন, শোনো হে বালক! তোমার হাতের লোহার বারটি তোমাকেই দিয়ে দেয়া হলো। তবে লোহা সম্পর্কে কিছু তত্ত্ব কথা মনে রেখো। তুমি হয় লোহা সম্পর্কে খুব বেশি জানো না। কিন্তু আমাদের দৈনন্দিন জীবনের প্রায় প্রতিটি ক্ষেত্রে লোহা বা লোহাজাত দ্রব্যের ব্যবহার লক্ষ্য করা যায়। তোমাদের মানব সভ্যতায়ও এর অবদান অপরিসীম। তথ্য-প্রযুক্তির বিস্ফোরণের এই যুগেও এর মৌলটির আবেদন এতটুকু কমেনি। বরং বেড়েছে হাজার গুণ।